פיצוץ ברכבת שהוביל לדליפת חומר כימי והתפרצות דליקה - אלו חלק מהתרחישים שתרגלו בבירת הנגב כוחות ההצלה המשולבים. מאות אנשי מקצוע מ-30 מדינות בעולם הגיעו ללמוד מה עושים
אמיר אלון פורסם: 13.01.16 , 14:55
תרגיל חירום בבאר שבע (צילום: הרצל יוסף ודובר צה"ל)
תרחיש שלפיו מאות תושבים ייפגעו מחומרים מסוכנים עמד במרכזו של תרגיל שנערך הבוקר (ד') בבאר שבע עם גורמי החירום וההצלה. התרגיל החל בפיצוץ ברכבת שבעקבותיו החלה כביכול דליפה מסיבית של חומר לא מזוהה, וזה גרם לפציעתם של רבים שהחלו להשתנק עד כדי איבוד הכרה.
במהלך התרגיל הגיעו לשטח צוותי רפואה ומשטרה. הם גילו עשרות פצועים בדרגות פציעה שונות. בשלב הראשוני לא ידעו שמדובר בחומר כימי, ולכן לא התמגנו. כתוצאה מכך, הם עצמם נפגעו ולא יכלו עוד לתפקד. עם הגעת צוותים נוספים, וההבנה כי מדובר באירוע רב נפגעים שבו חומר מסוכן בכמות גדולה דלף לשטח - בודדו את האזור הפגוע והצוותים התמגנו בהתאם.
20 דקות מתחילת התרגיל הגז שדלף יצר כביכול פיצוץ נוסף, שגם ממנו נפגעו אנשים, וגם פרצה דליקה גדולה. הוגי התרגיל השתדלו לדמות גם תקלות שעלולות לקרות, ולכן הטיפול בסיטואציה אינו מושלם. עובר זמן עד שמתברר סוג האירוע, סדר הגודל שלו, וכיצד יש לטפל בו. המשטרה, שמפקדת על אירוע שכזה בזמני שגרה, מבודדת את השטח, צוותי מד"א מטפלים בפצועים ומתחילים בפינוי לבית החולים "סורוקה", צוותי כיבוי אש מטפלים בשריפה, וצוותים מיוחדים של פיקוד העורף עוסקים בטיהור השטח ובהתמודדות עם החומר המסוכן שעדיין דולף. אחרי כשעה מפונה אחרון הנפגעים, בשטח עדיין מוטלות "גופותיהם" של ההרוגים, והמוקד עובר ל"סורוקה", שקיבל הודעה על האירוע המיוחד ונערך לקבלת הפצועים, טיהור שלהם בטרם כניסתם, וטיפול בהם בחדר הטראומה.
כוחות ההצלה בשטח (צילום: הרצל יוסף)
התרגיל סיכם את הכנס הבינלאומי הרביעי להיערכות ומענה למצבי חירום (IPRED 4), שנערך השבוע, בהשתתפות מאות אנשי מקצוע מ-30 מדינות בעולם. אלה הגיעו ללמוד מישראל כיצד להתמודד עם אירוע שכזה. בכל שנה מתורגלים תרחישים מסוג שונה, ולאחר שבשנה הקודמת דימו התרסקות מטוס באזור בנוי, השנה החליטו להתמקד בנושא החומרים המסוכנים.
מפקד רפואה של פיקוד העורף, אל"מ ד"ר אייל פורמן, הסביר: "זה איום שקיים בכל העולם. זה יכול לקות במהלך תאונה של כלי רכב מובילים, תאונות במפעלים, טיל שפגע במכל אמוניה, פיגוע כימי. בכל אחד מהמקרים הללו הטיפול דומה". הוא ציין לשבח את שיתוף הפעולה בין כל הגורמים: "ישב לידי קצין רפואה ראשי של מדינה מאוד גדולה, שאני לא אזכיר את שמה, ואמר שהוא מקנא בנו על מה שהוא רואה פה".
שני מימין: מפקד פיקוד העורף, האלוף יואל סטריק(צילום: הרצל יוסף)
מנהל "סורוקה", ד"ר אהוד דודסון, אומר שהבחירה בבית החולים לקיום התרגיל אינה מקרית: "יש לנו ניסיון רב בטיפול באירועים רבי-נפגעים, ועומדת לזכותנו ההתמודדות בטיפול בפצועים במבצעים האחרונים. פה ושם מגיעים אלינו חקלאים שנפגעו מריסוס, של זרחן אורגני בדרך כלל, אבל אירוע כמו שתרגלנו היום לא קרה עדיין לשמחתנו, ויש צורך להתכונן גם אליו".
"אני מאוד מקווה לא לחוות שום דבר כזה לעולם, מהצד הנפגע או המטפל, אבל אם כבר, אז עדיף בישראל", סיכמה אחת מאורחות הכנס שהגיעה מסין.
מתרגלים בבאר שבע